ডাকাতির আগে কালী আরাধনা, রঘু ডাকাতের কালীপুজোর মাহাত্ম্য জানেন?

হাওড়া: হাওড়ার (Howrah) বালি (Bali) জেটিয়া ঘাট লেনে আজও টিকে আছে রঘু ডাকাতের মা কালীর পুজোর (Kali Puja) ঐতিহ্য। রাজ্যের বিভিন্ন প্রান্তে যেমন রঘু ডাকাতের নামের সঙ্গে যুক্ত কালীপুজোর নিদর্শন পাওয়া যায়, তেমনি বালির এই প্রাচীন মন্দিরও সেই ইতিহাসের সাক্ষী। স্থানীয়দের মুখে প্রচলিত, রঘু ডাকাত নৌকায় করে গঙ্গার জেটিয়া ঘাটে এসে এই মন্দিরে পূজা দিতেন। ডাকাতির আগে তিনি মায়ের আশীর্বাদ নিতেন, তারপরই যাত্রা শুরু করতেন বলে জনশ্রুতি।

মন্দিরের পাতালঘরে ছিল এক ভয়ংকর ছয় ফুট লম্বা কালীর মূর্তি, যা দেখলেই গা ছমছমে এক অনুভূতি জাগত। কথিত আছে, সেই সময় নরবলিরও প্রচলন ছিল। যদিও রঘু ডাকাতের জীবন ছিল দ্বৈত রূপের একদিকে ভয়ংকর ডাকাত, অন্যদিকে গরিব মানুষের সহায়ক।

আরও পড়ুন: শ্রীরামপুরে সুকান্ত মজুমদারের পাল্টা কটাক্ষ জয়প্রকাশের

বর্তমানে মন্দিরটি জীর্ণ হলেও পূজো আজও নিষ্ঠা ও ভক্তির সঙ্গে অনুষ্ঠিত হয়। পুরনো মূর্তির পরিবর্তে নতুন মূর্তি প্রতিষ্ঠা করা হয়েছে। একসময় ঘন জঙ্গলে ঘেরা এই স্থানই রঘু ডাকাতের পুজোর গোপন কেন্দ্র ছিল বলে মনে করা হয়। সময়ের পরিবর্তনে অনেক কিছু হারালেও, বালির মানুষ আজও বিশ্বাস করেন—এই মন্দিরে রঘু ডাকাতের মা কালী জাগ্রত আছেন, আর তাঁর আশীর্বাদেই এখনো জীবন্ত এই ঐতিহ্যবাহী কালীপুজো।